**Tomi Popovič**, vlastným menom **Tomáš Popovič**, (\* 25. jún 1977, Nitra, ČSSR, dnes Slovensko) je slovenský spevák, skladateľ a producent. Jeho bratmi sú hudobníci Anton Popovič a Sáva Popovič. Vydal dva štúdiové albumy *Tomi* (2007) a *Virtuálna láska* (2010). Má na konte produkciu s menami ako Backstreet Boys, Michelle Williams z Destiny’s Child, Olivia Gunit, 50 Cent, Mary J Blidge, Babyface a ďalšími. Je autorom úspešných skladieb „Príbeh" (Tina feat. Rytmus), či „Nebo Peklo Raj" (Dara Rolins feat. Tomi Popovič), za ktorú získal Zlatého slávika v kategórii Hit roka 2011. Producentsky sa podieľal na Rytmusovom albume *Kral*.

Kariéra
-------

Narodil sa v Nitre, ale vyrastal v Bratislave. V osemnástich sa presťahoval do Spojených štátov.

Jeho úspechy v Európe začali v Maďarsku, po vydaní singlu „Babygetdown" a neskôr s ním bodoval aj na Slovensku. Pieseň odprezentoval na galavečere Športovec roka v decembri 2008.

Jeho debutový album *Tomi* vyšiel v roku 2007 v USA, v Maďarsku, na Slovensku a dokonca v Japonsku. Druhým singlom sa stala skladba „Waiting". Celkový predaj albumu sa priblížil k 100 tisíc predaným kusom. Skladba „You can tell me" sa stala najsťahovanejšou v Japonsku. To bolo dôvodom, prečo spoločnosť Sony Music Japan podpísala s Tomim zmluvu na druhý album. 

Ten vyšiel v decembri 2009 a nesie sa predovšetkým v štýle r’n’b a popu a obsahuje 15 skladieb vrátane dvoch remixov pilotného singlu „What it feels like" a coververzie piesne „Tears in Heaven" od Erica Claptona. Druhým singlom sa stala skladba „Sám s Tebou", ktorú pôvodne Popovič napísal v angličtine, ale na žiadosť svojich fanúšikov ju preložil do slovenčiny. Ide pritom o vôbec prvú jeho skladbu naspievanú v slovenčine.

V roku 2010 vystúpil ako predskokan skupiny Backstreet Boys v rámci časti ich koncertnej šnúry *This Is Us Tour* v Japonsku, a taktiež na ich bratislavskom koncerte.

V októbri 2011 získal so skladbou „Príbeh" Cenu SOZA za najhranejšiu skladbu, spolu s autormi piesne Alexandrou Okálovou a Patrikom ‚Rytmusom‘ Vrbovským.

Vo februári 2012 získal s Darou Rolins ocenenie Hit roka za skladbu „Nebo Peklo Raj" v ankete Slávik 2011.

V apríli 2012 vydal singel „Tvoja sloboda", ktorý je zároveň ústrednou piesňou k filmu eŠteBák.

V decembri 2012 hosťoval na Egovom mixtape v skladbe „Každý deň".

Osobný život
------------

Tomi Popovič má jedno manželstvo za sebou, 8 rokov taktiež tvoril pár s Barborou Rakovskou, ktorá mu 12. septembra 2010 porodila dcéru Amiu.

Diskografia
-----------

### Štúdiové albumy

* 2007: *Tomi*
* 2010: *Virtuálna láska*

### Single (výber)

Sólo
* 2008 – „Babygetdown"
* 2008 – „Waiting"
* 2014 – „Idem si svoje"
* 2014 – „Namotáš ma"
* 2016 – „Je mi to jasné" (feat. Ronie)
* 2016 – „Láska"
* 2019 – „Stále mladí" (feat. Majk Spirit)

Spolupráce
* 2011 – „Nebo Peklo Raj" (Dara Rolins feat. Tomi Popovič)
* 2012 – „Každý deň" (Ego feat. Tomi Popovič)
* 2017 – „Try" (Smithmusix feat. Tomi)
* 2022 – „Karma" (Monika Bagárová x Tomi Popovič)

Produkcia
* 2009 – „Ja a Ty" (Anita Soul)
* 2009 – „Daj mi ešte jednu šancu" (Rytmus)
* 2009 – „List otcovi" (Rytmus feat. Igor Kmeťo)
* 2011 – „Nebo Peklo Raj" (Dara Rolins feat. Tomi Popovič)
* 2020 – „Všetci za jedného" (Separ feat. Tina)
* 2022 – „Vysněná" (Monika Bagárová)

Koncertné šnúry
---------------

* 2011: Rádio Expres Tomi Popovič Tour

Referencie
----------

1. 1 2   *Vianoce Tomiho Popoviča: Po trinástich rokoch na Slovensku!* [online]. topky.sk, 2008-12-24, [cit. 2023-10-27]. Dostupné online.
2. ↑   *Tomi Popovič vydal druhý album* [online]. sita.sk, 2009-12-17, [cit. 2023-10-27]. Dostupné online.
3. ↑   *T. Popovič predskokanom Backstreet Boys* [online]. sita.sk, 2010-10-08, [cit. 2023-10-27]. Dostupné online.
4. ↑   *Najhranejšou slovenskou skladbou roka 2010 je Príbeh* [online]. sita.sk, 2011-10-20, [cit. 2023-10-27]. Dostupné online.
5. ↑   *Tomi Popovič vydáva singel k filmu eŠteBák* [online]. sita.sk, 2012-04-10, [cit. 2023-10-27]. Dostupné online.
6. ↑   *Rapper Ego vydáva mixtape s deviatimi skladbami* [online]. sita.sk, 2012-11-27, [cit. 2023-10-27]. Dostupné online.
7. ↑   *Rakovskej a Tomimu Popovičovi sa narodila dcéra* [online]. sita.sk, 2010-09-13, [cit. 2023-10-27]. Dostupné online.

Externé odkazy
--------------

* Tomi Popovič na Discogs
* Tomi Popovič v Internet Movie Database (po anglicky)
* Tomi Popovič v Česko-Slovenskej filmovej databáze